Kommissie gaan US-taalbeleid ondersoekUniversiteit Stellenbosch. Foto: Facebook Susan van der Merwe, woordvoerder van die universiteit, het gesê dit sal slegs ŉ eenmankommissie wees en afgetrede appèlregter Craig Howie is as kommissaris aangestel. Die kommissie sal op Dinsdag 29 Maart met sy ondersoek begin en sal sy bevindings en aanbevelings aan die universiteit se raad maak. Dit volg nadat die universiteit vanjaar reeds twee keer hof toe gesleep is oor sy “buigsame” toepassing van die taalbeleid. Die mees onlangse aansoek wat deur AfriForum Jeug, die Adam Tas Studentevereniging en ander mense voor die hof ingedien is, beweer dat die universiteit op ŉ onwettige wyse probeer om Engels as die enigste voertaal by die universiteit toe te pas. Dit is na aanleiding van ŉ spesiale raadsvergadering in Februarie waar daar besluit is dat die taalspesifikasies op ŉ “buigsame wyse” toegepas sal word. Die US het Donderdag in ŉ verklaring gesê George Steyn, voorsitter van die universiteitsraad, het ŉ beroep op die media en publiek gedoen om Howie die geleentheid te bied om sy ondersoek af te handel en sodoende sy verslag op 8 April te kan lewer. Howie sal dus glad nie vir vrae of media-onderhoude beskikbaar wees nie.